Možda ste nedavno videli frazu "bez glutena" na ambalaži hrane,
ili na meniju "za poneti", flašama šampona,
oglasima za stanove, etiketi na vašoj košulji,
na čekiću, kao tetovažu na donjem delu leđa,
u biografiji vašeg prijatelja.
Sledeći put kada neko počne da vam priča
o svom novootkrivenom oslobođenju od glutena,
evo nekih pitanja koje možete postaviti,
a vaš prijatelj će vam dati dobro informisane odgovore,
budući da je razborit pojedinac koji donosi obrazovane odluke o ishrani,
a nipošto ne prati tek tako najnovije dijetetske pomame.
Šta je gluten?
Gluten je nerastvorljivi proteinski kompozit
sačinjen od dva proteina po imenu glijadin i glutenin.
Gde možete pronaći gluten?
Glutena ima u izvesnim žitaricama, pogotovo u pšenici, raži i ječmu.
Šta je bilo sa glutenom tokom čitave protekle ljudske istorije
i zašto ti je odjednom stalo do njega?
Gluten je odgovoran za elastičnu konzistenciju testa
i žvakaće svojstvo hrana napravljenih od pšeničnog brašna,
kao što su hleb i testenina.
Kod nekih ljudi ove vrste hrane stvaraju teškoće,
odnosno alergiju na pšenicu, celijakiju i necelijačnu osetljivost na gluten.
Alergija na pšenicu je retko stanje
koje se javlja kada imuni sistem osobe
pokreće alergijsku reakciju na proteine pšenice,
što dovodi do blažih problema, a u retkim slučajevima,
do potencijalno opasne reakcije zvane anafilaksa.
Celijakija je nasledna bolest
kod koje konzumiranje hrane sa glutenom
dovodi do upale i oštećenja sluzokože tankog creva.
To narušava crevnu funkciju,
što dovodi do problema kao što su bolovi u stomaku, nadimanje, gasovi, dijareja,
gubitak težine, osip na koži, problemi sa kostima poput osteoporoze,
nedostatak gvožđa, nizak rast, neplodnost, umor i depresija.
Kada nije lečena, celijačna bolest povećava rizik
od javljanja određenih vrsta raka.
Celijakija je prisutna kod jedne na svakih 100 do 200 osoba u SAD.
Kada testovi krvi ukazuju na mogućnost celijakije,
dijagnoza se potvrđuje biopsijom.
Najdelotvorniji tretman je ishrana bez glutena,
što pomaže da se zaleče crevna oštećenja i poboljšaju simptomi.
Neki ljudi nemaju celijačnu bolest niti alergiju na pšenicu,
ali ipak osećaju simptome kada jedu hranu sa glutenom.
Ti ljudi imaju necelijačnu osetljivost na gluten.
Oni doživljavaju bolne stomačne simptome
i pate od umora, zamagljenosti uma, bolova u zglobovima ili osipa po koži.
Ishrana bez glutena obično pomaže sa ovim simptomima.
Koliko ljudi zaista ima tu osetljivost na gluten o kojoj govoriš?
Zastupljenost osetljivosti na gluten u opštoj populaciji je nejasna,
ali verovatno je mnogo učestalija od alergije na pšenicu ili celijakije.
Dijagnoza se bazira na razvoju simptoma,
odsustvu alergije na pšenicu i celijakije,
i kasnijeg poboljšanja na ishrani bez glutena.
Ne postoji pouzdano ispitivanje krvi ili tkiva,
delom zato što osetljivost na gluten nije zasebna bolest,
i ima veliki broj različitih mogućih uzroka .
Na primer, može biti slučaj
da gluten može da aktivira imuni sistem u tankom crevu,
ili da dovede do toga da curi.
Ali ponekad, ljudi koji tvrde da su osetljivi na gluten
zapravo su osetljivi ne na pšenične proteine,
već na šećere prisutne u pšenici i drugoj hrani, po imenu fruktani.
Ljudska creva ne mogu da rastvore ili apsorbuju fruktane,
tako da oni stižu do debelog creva ili kolona,
gde ih fermentiše bakterija,
stvarajući kratkolančane masne kiseline i gasove.
To dovodi do neprijatnih simptoma kod nekih osoba sa crevnim problemima.
Još jedno moguće objašnjenje za osetljivost na gluten je nocebo efekat.
To se događa kad osoba veruje da će nešto izazvati probleme,
i zbog tog verovanja, to se i desi.
To je suprotno poznatijem i mnogo više slučajnom placebo efektu.
S obzirom na to koliko je loše štampe o glutenu prisutno u medijima,
nocebo odgovor može imati ulogu
kod nekih ljudi koji misle da su osetljivi na gluten.
Zbog svih ovih razloga,
jasno je da se problemi koji se javljaju kod ljudi
kada jedu pšenicu i druge žitarice ne javljaju isključivo zbog glutena.
Dakle, bolje ime od necelijačne osetljivosti na gluten
može da bude netolerancija na pšenicu.